
******

**วันที่ 18 ธันวาคม 2560**

**พรรครีพับลิกันเปิดเผยเนื้อหาร่างกฏหมายปฏิรูปภาษีฉบับที่สส. และสว. เห็นชอบร่วมกัน**

เมื่อวันที่ 15 ธันวาคม 2560 พรรครีพับลิกันได้เปิดเผยรายละเอียดขั้นสุดท้ายของร่างกฎหมายปฏิรูปภาษี “Tax Cuts and Jobs Act” ฉบับที่ ส.ส. และ ส.ว. เห็นชอบร่วมกัน สรุปสาระสำคัญดังนี้

**การปฏิรูปภาษีสำหรับบุคคลธรรมดา** มีผลตั้งแต่วันที่ 1 ม.ค. 2561 จนถึงสิ้นปี 2568

- *อัตราภาษีเงินได้บุคคลธรรมดา:* คงจำนวนขั้นบันไดของการคำนวณภาษีไว้ที่ 7 ขั้น แต่มีการปรับลดอัตราภาษีในแต่ละขั้นเป็นร้อยละ 10, 12, 22, 24, 32, 35 และ 37 (จากเดิมกฎหมายปัจจุบันร้อยละ 10, 15, 25, 28, 33, 35 และ 39.6)

- *การหักลดหย่อนมาตรฐาน:* เพิ่มวงเงินหักลดหย่อนเกือบ 2 เท่า เป็น 12,000 ดอลลาร์สหรัฐฯ (จากเดิม 6,350 ดอลลาร์สหรัฐฯ) สำหรับ 1 บุคคล และเป็น 24,000 ดอลลาร์สหรัฐฯ (จากเดิม 12,700 ดอลลาร์สหรัฐฯ) สำหรับคู่สมรส

- *การหักลดหย่อนภาษีสำหรับดอกเบี้ยสินเชื่อบ้าน:* ยังคงให้มีการหักลดหย่อนได้ แต่ลดเพดานการหักลดหย่อนที่ระดับ 750,000 ดอลลาร์สหรัฐฯ (เดิมเพดานอยู่ที่ 1 ล้านดอลลาร์สหรัฐฯ)

- *การหักลดหย่อนภาษีระดับรัฐและท้องถิ่น (State and Local Tax deduction: SALT) :* ยังคงอนุญาตให้หักลดหย่อนได้ แต่จำกัดเพดานที่ 10,000 ดอลลาร์สหรัฐฯ (ปัจจุบันไม่มีการจำกัดเพดาน)

- *Child tax credit:* ขยายการให้เครดิตภาษีสูงสุด 2,000 ดอลลาร์สหรัฐฯ ต่อบุตร 1 คน (จากเดิม 1,000 ดอลลาร์สหรัฐฯ)

- *การหักลดหย่อนจากค่ารักษาพยาบาล:* ยังคงให้หักลดหย่อนได้ แต่ลด threshold สำหรับการค่าใช้จ่ายที่สามารถนำไปลดหย่อนจากร้อยละ 10 เป็นร้อยละ 7.5 ในปี 2561 และ 2562 และเพิ่ม threshold กลับสู่ร้อยละ 10 ในปี 2563 เป็นต้นไป

- *การหักลดหย่อนภาษีมรดก (estate tax):* ปรับเพิ่ม estate tax exemption เป็น 2 เท่า จากปัจจุบันที่ยกเว้นการเก็บภาษีสำหรับมรดก 5.49 ล้านดอลลาร์สหรัฐฯ แรก สำหรับ 1 บุคคล และ 10.98 ล้านดอลลาร์สหรัฐฯ สำหรับคู่สมรส

- *ยกเลิกข้อบังคับในกฎหมาย Obamacare* ที่บังคับให้ประชาชนจำเป็นต้องซื้อประกันสุขภาพ

- *Alternative Minimum Tax (AMT):* ไม่ยกเลิกการคิดภาษี AMT แต่มีการเพิ่มรายการ exemption เพื่อลดภาระการจ่ายภาษีในส่วนนี้ลง

**การปฏิรูปภาษีสำหรับธุรกิจ** มีผลตั้งแต่วันที่ 1 ม.ค. 2561 ซึ่งข้อกำหนดส่วนใหญ่ไม่ได้จำกัดวันสิ้นสุด

- *อัตราภาษีเงินได้นิติบุคคล:* ปรัดลดลงเหลือร้อยละ 21 จากปัจจุบันร้อยละ 35

- *อัตราภาษีสำหรับธุรกิจ pass-through*: ให้มีการลดหย่อนภาษีที่ร้อยละ 20 ของรายได้ 315,000 ดอลลาร์สหรัฐฯ แรก และสำหรับรายได้ที่เกินกว่า 315,000 ดอลลาร์สหรัฐฯ อนุญาตให้ลดหย่อนภาษีไม่เกินร้อยละ 20 ของผลกำไรบริษัท เพื่อทำให้ effective marginal tax rate ไม่เกินร้อยละ 29.6

- เสนอให้*เปลี่ยนวิธีการเก็บภาษีเป็นระบบ Territorial Tax System*

- *เสนอให้เก็บภาษีพิเศษ 1 ครั้ง* สำหรับเงินกำไรที่บริษัทสหรัฐฯ ถือครองในต่างประเทศ โดยเก็บร้อยละ 15.5 สำหรับเงินสด และร้อยละ 8 สำหรับสินทรัพย์ที่ไม่มีสภาพคล่อง

ทั้งนี้นาย Orrin Hatch ประธานคณะกรรมาธิการภาษีประจำวุฒิสภาสหรัฐฯ กล่าวว่า วุฒิสภาจะลงมติในวันที่ 18 ธ.ค. 2560 ต่อร่างกฎหมายปฏิรูปภาษีขั้นสุดท้ายฉบับดังกล่าว และสภาผู้แทนราษฎรจะลงมติในวันที่ 19 ธ.ค. 2560

**ประธาน Fed สาขาชิคาโก กล่าวถึงสาเหตุที่คัดค้านการปรับขึ้นอัตราดอกเบี้ยของ Fed ว่า เนื่องจากกังวลว่าอัตราเงินเฟ้อที่อยู่ในระดับต่ำ**


เมื่อวันที่ 15 ธันวาคม 2560 นาย Charles Evans ประธานธนาคารกลางสหรัฐฯ (Fed) สาขาชิคาโก เปิดเผยว่า การที่เขาลงคะแนนเสียงคัดค้านการปรับขึ้นอัตราดอกเบี้ยของคณะกรรมการนโยบายการเงิน ในการประชุมเมื่อวันพุธที่ผ่านมานั้น เนื่องจากเห็นว่า การคงอัตราดอกเบี้ยนโยบายไว้จะช่วยสนับสนุนการขยายตัวของอัตราเงินเฟ้อสู่ระดับเป้าหมายที่ร้อยละ 2 และช่วยให้ Fed มีเวลามากขึ้นในการประเมินความคืบหน้าของสถานการณ์อัตราเงินเฟ้อจากข้อมูลเงินเฟ้อที่กำลังเข้ามา นอกจากนี้นาย Evans ยังแสดงความกังวลว่า อัตราเงินเฟ้อที่อยู่ในระดับต่ำอาจเกิดจากอาจปัจจัยถาวรมากกว่าปัจจัยชั่วคราว และยังกล่าวว่า ปัจจุบันตลาดมีมุมมองที่ผิดต่ออัตราเงินเฟ้อเป้าหมายของธนาคารกลางสหรัฐฯ โดยนักลงทุนประเมินว่าระดับเป้าหมายที่ร้อยละ 2 นั้นเป็น ceiling ที่ธนาคารกลางสหรัฐฯ ไม่มีความประสงค์ที่จะ breach ซึ่งมุมมองดังกล่าวกดดันให้อัตราเงินเฟ้อคาดการณ์ของตลาดต่ำกว่าอัตราเงินเฟ้อเป้าหมายร้อยละ 2 ของ Fed

**ดัชนีผลผลิตอุตสาหกรรมมวลรวมของสหรัฐฯ ในเดือนพฤศจิกายน เพิ่มขึ้นติดต่อกันเป็น เดือนที่สาม**

เมื่อวันที่ 15 ธันวาคม 2560 ธนาคารกลางสหรัฐฯ รายงานว่า ดัชนีการผลิตภาคอุตสาหกรรมรวมใน เดือน พ.ย. เพิ่มขึ้นร้อยละ 0.2 MoM ซึ่งเป็นการเพิ่มขึ้นติดต่อกันเป็นเดือนที่สาม หลังจากที่ขยายตัวร้อยละ 1.2 MoM ในเดือน ต.ค. ทั้งนี้ในเดือน พ.ย. การผลิตน้ำมันและก๊าซธรรมชาติฟื้นตัวขึ้นหลังจากหยุดทำการชั่วคราวเนื่องจากพายุเฮอร์ริเคน ส่งผลให้ดัชนีภาคเหมืองแร่เพิ่มขึ้นถึงร้อยละ 2.0 MoM ในขณะที่ดัชนีภาคการผลิต (Manufacturing) เพิ่มขึ้นร้อยละ 0.2 MoM ส่วนดัชนีภาคสาธารณูปโภคลดลงร้อยละ 1.9 MoM

ทั้งนี้ในเดือน พ.ย. อัตราการใช้กำลังการผลิตเพิ่มขึ้น 0.1 percentage point อยู่ที่ร้อยละ 77.1 ซึ่งเป็นระดับสูงสุดในรอบกว่า 2 ปี โดยภาพรวมแล้วภาคการผลิตที่ขยายตัวอย่างแข็งแกร่งในเดือน ต.ค. แม้ว่าจะชะลอตัวลงในเดือน พ.ย. เป็นสัญญาณว่าภาคการผลิตจะเป็นปัจจัยบวกต่อ GDP ในไตรมาสที่ 4

**ตลาดเงินตลาดทุนในสหรัฐฯ**



* ดัชนี S&P 500, Dow Jones และ Nasdaq ในตลาดหลักทรัพย์สหรัฐฯ ต่างปิดเพิ่มขึ้นแตะระดับสูงสุดเป็นประวัติการณ์อีกครั้ง ในขณะที่เงินดอลลาร์สหรัฐฯ แข็งค่าขึ้นเมื่อเทียบกับสกุลเงินหลักๆ เนื่องมาจากการที่นักลงทุนส่วนใหญ่มีมุมมองที่เป็นบวกว่า คณะทำงานของประธานาธิบดีโดนัลด์ ทรัมป์ จะสามารถผลักดันร่างกฎหมายปฏิรูปภาษีให้มีผลบังคับใช้ได้สำเร็จ